በኢ/ኦ/ተ/ቤ/ ክርስቲያን ስም የሚወጡ መዝሙራት ቁጥር እየተበራከቱ ቢሄዱም በተለይ በቅርብ ጊዜ የወጡ አንዳንድ መዝሙራት ግን ከያሬዳዊ ዜማ ይልቅ ለዓለማዊ ዘፈን ያደሉ መሆናቸዉን ተከትሎ ማኅበረ ቅዱሳን ባካሄደዉ ጥናት እየታዩ ያሉትን ችግሮችና የመፍትሔ ሐሳቦችን በመረጃ በማስደገፍ አቅርቦ ነበር። የዚህ ጥናት ዉጤት በተለያዩ የሀገር ዉስጥና የዉጭ ሀገራት ጉባኤያት ላይ የቀረቡ ሲሆን በማኅበረ ቅዱሳን የዩኬ (እንግሊዝ) ንዑስ ማእከል ከሚመለከታቸዉ የቤተ ክርስቲያን አካላት ጋር በመተባበር በ2008 ዓ.ም በበርሚንግሃም እና በኖቲንግሃም ከተሞች በእያንዳንዳቸዉ የተሳካ መርሐ ግብር ተካሂዶ ነበር። ንዑስ ማእከሉ በ2009 ዓ.ም በያዘዉ ዕቅድ መሠረት በለንደን ከተማ በሚገኙ ሦስት አጥቢያ አብያተ ክርስቲያናት ከመንፈሳዊ ሰበካ ጉባኤያት ጋር በመተባበር በእያንዳንዳቸዉ ለግማሽ ቀን የቆየ መርሐግብር ተካሂዷል። በዚህም መሠረት መጋቢት 17 ቀን 2009 ዓ.ም በለንደን ደ/ገነት ቅድሥት ሥላሴ ቤተ ክርስቲያን፤ ሚያዝያ 22 ቀን 2009 ዓ.ም በለንደን ደ/ብሥራት ቅዱስ ገብርኤል ቤተ ክርስቲያን፤ ግንቦት 20 ቀን 2009 ዓ.ም በርዕሰ አድባራት ለንደን ደ/ጽዮን ቅድስት ማርያም ቤተ ክርስቲያን በእያንዳንዳቸዉ በፕሮጀክተር፣ በድምጽና በምስል የታገዘ ገለጻ ተሰጥቷል።